สถานการณ์น้ำท่วมจังหวัดยะลาดีขึ้น หลังฝนหยุดตก ระดับน้ำในแม่น้ำลด
สถานการณ์น้ำท่วมจังหวัดยะลาดีขึ้น หลังฝนหยุดตก ระดับน้ำในแม่น้ำลด 

ระดับน้ำในแม่น้ำปัตตานี-สายบุรี ลดลง หลังฝนหยุดตก ประชาชนพื้นที่เสี่ยงยังคงต้องเฝ้าระวัง ส่วนน้ำท่วมพื้นที่ลุ่มต่ำลดลงต่อเนื่อง บางพื้นที่กลับเข้าสู่ภาวะปกติ หลายพื้นที่ยังคงมีน้ำท่วมสูง ขณะประชาชนได้รับผลกระทบ 111,301 คน 29,934 ครัวเรือน
 


สถานการณ์อุทกภัยในพื้นที่จังหวัดยะลา วันนี้ (2 ธ.ค. 60) ระดับน้ำที่ท่วมขังพื้นที่ลุ่มต่ำเขตเมืองยะลา หลายพื้นที่ยังมีน้ำท่วมขังอยู่บ้าง แต่ลดระดับลงอย่างต่อเนื่อง ส่วนบางพื้นที่กลับเข้าสู่ภาวะปกติแล้ว ถึงแม้ว่าเมื่อวานนี้ (1 ธ.ค. 60) ตลอดทั้งวันจะมีฝนตกปริมาณเล็กน้อย ทิ้งช่วงและหยุดตกเป็นระยะๆ ในพื้นที่อย่างต่อเนื่อง จนถึงเช้าวันนี้ยังคงมีฝนตกเล็กน้อย ท้องฟ้ามืดครึ้ม แต่ไม่ส่งผลกระทบต่อปริมาณน้ำท่วมขังที่มีอยู่เดิม  อย่างไรก็ตาม  ในช่วงนี้ยังมีฝนตกในพื้นที่จังหวัดยะลา ประชาชนในพื้นที่เสี่ยงติดริมแม่น้ำปัตตานีและแม่น้ำสายบุรี ซึ่งเป็นแม่น้ำ 2 สายหลักที่ไหลผ่านจังหวัดยะลา ยังคงต้องเฝ้าระวังอันตรายจากปริมาณน้ำฝนตกสะสม น้ำป่าไหลหลาก และน้ำล้นตลิ่ง ซึ่งขณะนี้ แม่น้ำปัตตานียังคงมีมวลน้ำจำนวนมากไหลผ่าน เพื่อเข้าสู่เขื่อนชลประทานปัตตานี ขณะที่ระดับน้ำในแม่น้ำปัตตานีและแม่น้ำสายบุรี ทุกสถานีตรวจวัดลดลง แต่ยังคงมีภาวะน้ำล้นตลิ่งเข้าท่วมพื้นที่อำเภอเมืองยะลา อำเภอยะหา และอำเภอรามัน โดยจังหวัดได้แจ้งให้อำเภอ องค์กรปกครองส่วนท้องถิ่น และหน่วยงานที่เกี่ยวข้อง ติดตามสภาพอากาศ ปริมาณน้ำฝน สภาพน้ำท่า อย่างใกล้ชิด พร้อมให้เตรียมความพร้อมทั้งอุปกรณ์เครื่องจักรกล กำลังพลให้พร้อมช่วยเหลือประชาชน ตลอด 24 ชั่วโมง และแจ้งเตือนให้ประชาชนทราบเป็นระยะๆ รวมทั้งได้แจ้งเตือนห้ามเด็กลงเล่นน้ำในพื้นที่ประสบอุทกภัย ห้ามขับขี่ฝ่ากระแสน้ำเชี่ยว ตลอดจนแจ้งให้ประชาชนขับขี่ยานพาหนะด้วยความระมัดระวัง



ขณะที่กองอำนวยการป้องกันและบรรเทาสาธารณภัยจังหวัดยะลา สรุปสถานการณ์อุทกภัยในพื้นที่จังหวัดยะลา หลังมีฝนตกอย่างต่อเนื่อง ตั้งแต่วันที่ 25 พฤศจิกายนถึง 1 ธันวาคม 2560 ส่งผลให้เกิดน้ำท่วมฉับพลัน น้ำป่าไหลหลาก และน้ำล้นตลิ่งเข้าท่วมในพื้นที่ 8 อำเภอ 56 ตำบล 1 เทศบาลตำบล 299 หมู่บ้าน 23 ชุมชน ประชาชนได้รับผลกระทบ 29,934 ครัวเรือน 111,301 คน บาดเจ็บ 2 คน เสียชีวิต 2 คน อพยพ 33 ครัวเรือน บ้านเรือนเสียหายทั้งหลัง 1 หลัง ถนน 103 แห่ง สะพาน 5 แห่ง คอสะพาน 3 แห่ง ฝาย 3 แห่ง ทำนบ 1 แห่ง ท่อลอด 1 แห่ง ท่อระบายน้ำ 1 แห่ง ไหล่ทาง 1 แห่ง เสาไฟฟ้า 2 ต้น พื้นที่การเกษตร 96,087 ไร่ บ่อปลา 156 บ่อ ปศุสัตว์ 574 ตัว วัด 6 แห่ง สำนักสงฆ์ 1 แห่ง มัสยิด 16 แห่ง สถานศึกษาปิดการเรียนการสอน 14 แห่ง